作者:鄭愔
標題:塞外三首
內容:塞外蕭條望，徵人此路賒。邊聲亂朔馬，秋色引胡笳。遙嶂侵歸日，長城帶晚霞。斷蓬飛古戍，連雁聚寒沙。海暗雲無葉，山春雪作花。丈夫期報主，萬裡獨辭家。荒壘三秋夕，窮郊萬裡平。海陰凝獨樹，日氣下連營。戎旆霜旋重，邊裘夜更輕。將軍猶轉戰，都尉不成名。折柳悲春曲，吹笳斷夜聲。明年漢使返，須築受降城。陽鳥南飛夜，陰山北地寒。漢家征戍客，年歲在樓蘭。玉塞朔風起，金河秋月團。邊聲入鼓吹，霜氣下旌竿。海外歸書斷，天涯旅鬢殘。子卿猶奉使，常向節旄看。